Talle aanklagte teen kroegeienaar wat glo kelnerin verkragArgieffoto Die kroegeienaar van Bloemfontein wat daarvan beskuldig word dat hy ŉ kelnerin by ŉ sportkroeg in die stad verkrag het, sal Dinsdag weer in die plaaslike streekhof verskyn. Die 46-jarige man het glo op 17 Junie ŉ 17-jarige kelnerin in die badkamer by die kroeg verkrag. Sy het na bewering gewag tot haar skof verby was voordat sy die saak by die polisie aangemeld het. Sers. Thabo Litabe, woordvoerder van die polisie, het gesê die man het reeds in die hof verskyn waarna hy op borgtog van R5 000 vrygelaat is. Hy word intussen ook aangekla van mensehandel en die bestuur van ŉ bordeel. Die sake is nie aan die verkragting-aanklag verwant nie. Volgens Litabe kan die naam van die sportkroeg nie aan die publiek bekendgemaak word nie, omdat die slagoffer se identiteit beskerm moet word. Maroela Media sal daarom ook die beskuldigde se naam weerhou.